HOTĂRÂREA CANTEMIR ÎMPOTRIVA ROMÂNIEI
HOTĂRÂREA CANTEMIR ÎMPOTRIVA ROMÂNIEI

SECȚIA A PATRA
CAUZA CANTEMIR ÎMPOTRIVA ROMÂNIEI
(Cererea nr. 9915/19)




HOTĂRÂRE

Art. 3 (sub aspect procedural) • Lipsa unei anchete efective privind relele tratamente la care a fost supus reclamantul în timpul demonstrațiilor împotriva regimului din decembrie 1989

Hotărârea devine definitivă în condițiile prevăzute la art. 44 § 2 din Convenție. Poate suferi modificări de formă.

În cauza Cantemir împotriva României,
Curtea Europeană a Drepturilor Omului (Secția a patra), reunită într-o cameră compusă din:
	Lado Chanturia, președinte,
	Faris Vehabović,
	Lorraine Schembri Orland,
	Anja Seibert-Fohr,
	Anne Louise Bormann,
	Sebastian Răduleţu,
	András Jakab, judecători,
și Simeon Petrovski, grefier adjunct de secție,
Având în vedere:
cererea (nr. 9915/19) îndreptată împotriva României, prin care un resortisant al acestui stat, domnul Tiberiu Cantemir („reclamantul”), a sesizat Curtea, la 8 februarie 2019, în temeiul art. 34 din Convenția pentru apărarea drepturilor omului și a libertăților fundamentale (Convenția);
decizia de a comunica cererea Guvernului României („Guvernul”);
observațiile părților;
după ce a deliberat în camera de consiliu, la 26 august 2025,
pronunță prezenta hotărâre, adoptată la aceeași dată:
INTRODUCERE
1.  Cauza privește pretinsa ineficacitate a anchetei efectuate cu privire la relele tratamente la care a fost supus reclamantul în decembrie 1989. Reclamantul invocă art. 3 din Convenție. Faptele prezentei cauze sunt similare cu cele ale cauzei Asociația „21 decembrie 1989” și alții împotriva României (nr. 33810/07 și 18817/08, pct. 12-41, 24 mai 2011), privesc același context istoric și au legătură cu același proces penal național.
ÎN FAPT
2.  Reclamantul s-a născut în 1964 și locuiește în București. Acesta a fost reprezentat de doamna E. Arjoca, avocat în București.
3.  Guvernul a fost reprezentat de agentul guvernamental doamna O.F. Ezer, din cadrul Ministerului Afacerilor Externe.
4.  În seara zilei de 21 decembrie 1989, în jurul orei 9, împreună cu soția sa, reclamantul a decis să se alăture demonstrațiilor din București. În timp ce se afla pe stradă și se apropia de Piața Universității, el și soția sa, alături de alți participanți la demonstrații, au fost opriți și bătuți (loviți cu obiecte contondente în cap și pe corp) de miliție. Reclamantul și soția sa au fost ulterior reținuți, împinși cu forța într-un autobuz și transferați mai târziu într-o dubă care i-a dus la Miliția Capitalei. Acolo, reclamantul a fost supus în continuare la rele tratamente în noaptea de 21-22 decembrie 1989 (i-au fost sparți dinții și, deși sângera, a fost legat cu sfoară). În acest timp, reclamantul a pierdut legătura cu soția sa.
5.  Ulterior a fost dus la Penitenciarul Jilava, unde, pentru prima dată, a primit îngrijiri medicale. Potrivit Guvernului, la 22 decembrie 1989 în jurul orei 16, odată cu alți demonstranți, el a fost pus în libertate și s-a reîntâlnit cu soția sa.
6.  În 1990, Parchetul militar de pe lângă Înalta Curte de Casație și Justiție a început urmărirea penală, din oficiu, cu privire la tratamentele neomenoase și vătămările suferite de reclamant și alți participanți în timpul evenimentelor din decembrie 1989. Ancheta penală principală a făcut obiectul dosarului nr. 97/P/1990.
7.  În paralel, o altă anchetă privind infracțiuni de lipsire de libertate în mod ilegal, arestare nelegală și cercetare abuzivă împotriva unui număr mare de persoane a culminat cu trimiterea în judecată a unor înalți oficiali militari și funcționari publici și condamnarea lor ulterioară printr-o sentință a Curții Supreme de Justiție din 10 mai 1991, care a devenit definitivă la 14 noiembrie 1991. Sentința Curții Supreme nu a indicat dacă reclamantul a participat la aceste proceduri [a se vedea, cu titlu ilustrativ, Bănuțoiu și Ștefoglu împotriva României (Comitet), nr. 64752/13 și 54607/14, pct. 7, 3 iulie 2018, și Giurcanu și alții împotriva României (Comitet), nr. 30365/15 și alte două, pct. 7, 16 octombrie 2018].
8.  Cazul reclamantului a fost examinat în cadrul anchetei penale principale (a se vedea supra, pct. 6).
[bookmark: paragraph00009]9.  La 22 octombrie 1992, Direcția procuraturilor militare l-a informat pe reclamant că „din cercetările efectuate până în prezent, a rezultat că a[...] fost reținut în noaptea de 21/22.12.1989 […] ca urmare a participării [sale] la manifestațiile revoluționare din Decembrie 1989”. Scrisoarea făcea trimitere la probe precum declarațiile martorilor și fișa camerei din Penitenciarul Jilava.
10.  La 2 ianuarie 2006, Parchetul militar de pe lângă Înalta Curte de Casație și Justiție l-a informat pe reclamant cu privire la dosarul de urmărire penală după cum urmează:
„Urmarea cererii Dvs., vă facem cunoscut că din dosarul nostru nr. 97/P/1990, rezultă că la data de 21.12.1989 ați manifestat împotriva regimului comunist în Piața Universității din București, ocazie cu care ați fost bătut și lipsit de libertate în mod ilegal de către forțele de represiune, la Miliția Capitalei și la Penitenciarul Jilava, până pe data de 22.12.1989.   Atașăm copii de pe actele de la dosar”.
11.  Reclamantul a fost audiat în cursul procedurii în mai multe ocazii, inclusiv la 21 februarie 1990, 20 octombrie 1992 și 16 ianuarie 2006, ca parte vătămată.
[bookmark: paragraph00012]12.  La 16 ianuarie 2006 reclamantul a solicitat să participe în proces în calitate de parte civilă.
13.  La 3 mai 2007, în baza Legii nr. 341/2004 a recunoștinței față de eroii-martiri și luptătorii care au contribuit la victoria Revoluției române din decembrie 1989, printr-o decizie administrativă a Comisiei parlamentare a Revoluționarilor din Decembrie 1989), reclamantului i s-a atribuit titlul de „luptător pentru victoria Revoluției din decembrie 1989”, fiind „luptător reținut”.
[bookmark: paragraph00014]14.  Potrivit ordonanțelor emise de procuror la 18 octombrie 2010 și 15 octombrie 2015, reclamantul „a fost reținut în seara zilei de 21.12.1989, în zona Piața Universității, de mai mulți subofițeri de miliție” și a susținut că a fost supus la rele tratamente înainte de a fi dus la Penitenciarul Jilava.
[bookmark: paragraph00015]15.  La 10 august 2018, reclamantul a dat o altă declarație cu privire la evenimentele din decembrie 1989, pe care o încheia menționând că nu mai dorea să participe la procesul penal ca parte vătămată sau parte civilă. În consecință, declarația sa a fost încadrată de organele judiciare ca declarație a martorului.
[bookmark: paragraph00016]16.  Cu ocazia audierii reclamantului din 10 august 2018, procurorul a întocmit două procese verbale, în unul dintre acestea făcând referire la reclamant ca fiind „persoana vătămată”, iar în celălalt ca „martor”.
17.  Etapele procedurale relevante ale anchetei penale principale au fost descrise în cauza Asociația „21 decembrie 1989” și alții împotriva României (citată anterior, pct. 12‑41).
18.  La 5 aprilie 2019, parchetul militar a dispus încetarea urmăririi penale față de 627 de persoane vătămate, inclusiv reclamantul. Conform acestei ordonanțe, urmărirea penală a fost continuată față de trei persoane, foști înalți funcționari civili și militari, și în legătură cu fapte care au avut loc pe teritoriul țării între 22 și 30 decembrie 1989 [a se vedea Lupu și alții împotriva României (Comitet), nr. 3107/19 și alte 16, pct. 6, 17 ianuarie 2023]. În contextul prezentei cauze, părțile nu au informat Curtea despre alte evoluții ulterioare.
CADRUL JURIDIC RELEVANT
19.  Dispozițiile legale interne relevante pentru procedurile penale inițiate în legătură cu evenimentele din decembrie 1989 sunt prezentate în cauza Asociația „21 decembrie 1989” și alții (citată anterior, pct. 95-100).
[bookmark: paragraph00021]20.  Dispozițiile relevante din vechiul Cod de procedură penală (în vigoare până la 1 februarie 2014) privind participanții la procesul penal erau următoarele:
Art. 15
„Persoana vătămată se poate constitui parte civilă în contra învinuitului sau inculpatului și persoanei responsabile civilmente.
Constituirea ca parte civilă se poate face în cursul urmăririi penale, precum și în fața instanței de judecată până la citirea actului de sesizare. […]”.
Art. 82
„Persoana vătămată poate fi ascultată ca martor, dacă nu este constituită parte civilă sau nu participă în proces ca parte vătămată.”
21.  Noul Cod de procedură penală (în vigoare la momentul faptelor) prevede următoarele:
Articolul 20 alin. (1)
„Constituirea ca parte civilă se poate face până la începerea cercetării judecătorești. Organele judiciare au obligația de a aduce la cunoștința persoanei vătămate acest drept.”
Articolul 22
„Partea civilă poate renunța, în tot sau în parte, la pretențiile civile formulate, până la terminarea dezbaterilor în apel.
Renunțarea se poate face fie prin cerere scrisă, fie oral în ședința de judecată.
Partea civilă nu poate reveni asupra renunțării și nu poate introduce acțiune la instanța civilă pentru aceleași pretenții.”
Articolul 81 alin. (2)
„Persoana care a suferit o vătămare fizică, materială sau morală printr-o faptă penală pentru care acțiunea penală se pune în mișcare din oficiu și care nu dorește să participe la procesul penal trebuie să înștiințeze despre aceasta organul judiciar, care, dacă apreciază necesar, o va putea audia în calitate de martor.”
ÎN DREPT
CU PRIVIRE LA PRETINSA ÎNCĂLCARE A ART. 3 DIN CONVENȚIE
[bookmark: paragraph00023]22.  Reclamantul s-a plâns că ancheta penală principală desfășurată până la 10 august 2018 (a se vedea supra, pct. 16) cu privire la relele tratamente la care a fost supus în decembrie 1989 nu a fost efectivă, astfel cum prevede art. 3 din Convenție. Art. 3 prevede următoarele:
„Nimeni nu poate fi supus torturii, nici pedepselor sau tratamentelor inumane ori degradante.”
Cu privire la admisibilitate
Argumentele părților
23.  Guvernul a ridicat excepția preliminară privind incompatibilitatea ratione temporis a prezentei cereri și o altă excepție preliminară privind lipsa calității de victimă a reclamantului. Acesta a susținut că ancheta penală cu privire la reclamant a încetat anterior datei de 20 iunie 1994, data ratificării Convenției de către România. Guvernul a făcut referire la ancheta care a încetat în 1991 și care a culminat cu condamnarea unui număr mare de persoane de către Curtea Supremă Justiție (a se vedea supra, pct. 7), întrucât reclamantul și-a pierdut calitatea de victimă.
[bookmark: paragraph00024]24.  Reclamantul a susținut că nu a fost implicat în urmărirea penală menționată anterior, care a încetat în 1991, întrucât el a fost implicat în ancheta penală principală, care era încă în desfășurare la data introducerii prezentei cereri în fața Curții la 8 februarie 2019 (a se vedea supra, pct. 7 și 8).
Motivarea Curții
[bookmark: paragraph00030]25.  Curtea a definit deja competența sa ratione temporis în cauze similare [a se vedea Asociația „21 decembrie 1989” și alții împotriva României, nr. 33810/07 și 18817/08, pct. 114-118, 24 mai 2011, și Mocanu și alții împotriva României (MC), nr. 10865/09 și alte două, pct. 207‑211, CEDO 2014 (extrase)], concluzionând că are competența de a examina cereri legate de ineficacitatea anchetelor penale privind evenimentele din decembrie 1989, din moment ce majoritatea procedurilor privind o cauză și cele mai importante măsuri procedurale au fost efectuate după intrarea în vigoare a Convenției în privința României.
26.  Curtea consideră că nu există niciun motiv pentru a concluziona diferit în speță, care privește aceeași anchetă penală principală (a se vedea supra, pct. 8-12, 21 și 24). Prin urmare, respingând excepția preliminară ridicată de Guvern, Curtea consideră că are competență ratione temporis să examineze partea anchetei efectuate după 20 iunie 1994 (a se vedea Mocanu și alții, citată supra, pct. 205‑211).
27.  Cu privire la excepția ridicată de Guvern privind calitatea de victimă a reclamantului, Curtea reiterează că prezenta cauză privește ancheta penală principală, iar nu cea care a încetat în 1991, astfel cum susține Guvernul (a se vedea supra, pct. 22). Arată, de asemenea, că nu există probe care să indice o recunoaștere a încălcării invocate de reclamant (și anume ineficacitatea anchetei penale principale) sau o despăgubire acordată acestuia de autoritățile naționale în această privință.
28.  Curtea observă în continuare că ancheta a fost declanșată din oficiu de autorități (a se vedea supra, pct. 6) și că reclamantul a participat activ la această anchetă până la 10 august 2018 când a fost audiat ultima dată (a se vedea supra, pct. 9-16). Cu acea ocazie, în conformitate cu posibilitatea prevăzută de legislația națională (a se vedea supra, pct. 20 și 21), reclamantul a declarat că nu mai dorea să participe la procesul penal în calitate de parte vătămată sau de parte civilă. Prin urmare, începând cu acel moment calitatea sa în procedură s-a schimbat în cea de martor (a se vedea supra, pct. 15). Curtea consideră că renunțarea reclamantului din 10 august 2018 nu a adus atingere calității sale de victimă în temeiul aspectului procedural al art. 3 din Convenție, cel puțin nu pentru perioada anterioară datei de care se plânge reclamantul (a se vedea supra, pct. 22). Prin urmare, trebuie să se facă distincție între această cauză și Matei și Badea împotriva României [(dec.) (Comitet), nr. 30357/15 și 30411/15, pct. 16-17, 9 octombrie 2018], Cristian împotriva României [(dec.) (Comitet), nr. 39663/15, 4 septembrie 2018] și Adam împotriva României [(dec.) (Comitet), nr. 30474/15, pct. 9-13, 25 septembrie 2018], în care reclamanții nu s-au constituit niciodată personal și în mod oficial în proces ca părți vătămate, precum și Cristian (citată anterior, pct. 7), în care aceștia au renunțat în mod expres, cu mai mult de 10 ani înainte de a sesiza Curtea, la dreptul lor de a fi tratați ca parte vătămată sau ca parte civilă, fiind audiați doar în calitate de martori.
29.  De asemenea, Curtea reiterează că, în contextul anchetei principale privind evenimentele violente din 21-30 decembrie 1989 din România, a apreciat că cererea reclamanților de a fi implicați în ancheta principală nu ar trebui să aibă niciun efect asupra calității lor procesuale (a se vedea Alecu și alții împotriva României, nr. 56838/08 și alte 80, pct. 31, 27 ianuarie 2015, și Ecaterina Mirea și alții împotriva României, nr. 43626/13 și alte 69, pct. 24‑30, 12 aprilie 2016).
30.  După ce a examinat toate probele care i-au fost prezentate, Curtea a respins excepțiile preliminare ridicate de Guvern. Curtea concluzionează, prin urmare, că cererea nu este nici vădit nefondată, nici inadmisibilă pentru alte motive enumerate la art. 35 din Convenție. Prin urmare, este necesar să fie declarată admisibilă.
Cu privire la fond
31.  Principiile generale referitoare la eficacitatea unei anchete privind acuzațiile de rele tratamente sau de vătămare au fost rezumate în Labita împotriva Italiei [(MC), nr. 26772/95, pct. 131, CEDO 2000-IV) și în Mocanu și alții (citată anterior, pct. 320-326)].
32.  Reclamantul a susținut, iar Guvernul nu a contestat, că a fost supus la rele tratamente în timpul evenimentelor din decembrie 1989 (a se vedea supra, pct. 4). În opinia Curții, afirmațiile sale erau, cel puțin, credibile pentru a determina aplicarea obligației procedurale a statului în temeiul art. 3.
33.  Ancheta principală a început în 1990 și a continuat după 20 iunie 1994 (a se vedea supra, pct. 6-17), data care marchează competența ratione temporis a Curții (a se vedea supra, pct. 26). Curtea a constatat deja că ancheta a fost afectată de vicii de procedură, nu numai din cauza duratei excesive și a perioadelor lungi de inactivitate, ci și din cauza numeroaselor deficiențe procedurale și a lipsei de informații furnizate publicului cu privire la evoluția acesteia (a se vedea Asociația „21 decembrie 1989” și alții împotriva României, citată anterior, pct. 133‑145; Mocanu și alții, citată anterior, pct. 335-348; și Alecu și alții, citată anterior, pct. 39). Nu identifică niciun motiv pentru a concluziona diferit în speță, în pofida deciziei reclamantului de a nu continua să participe la procesul penal după douăzeci și opt de ani și jumătate de la începerea anchetei. Prin urmare, Curtea consideră că ancheta penală în prezenta cauză nu a respectat normele procedurale necesare, în special deoarece nu a fost efectuată cu celeritatea rezonabilă impusă de Convenție.
34.  Considerațiile precedente sunt suficiente pentru a permite Curții să concluzioneze că reclamantul nu a beneficiat de o anchetă efectivă cu privire la speța sa.
[bookmark: paragraph00043]35.  În consecință, a fost încălcat art. 3 din Convenție sub aspect procedural.
CU PRIVIRE LA APLICAREA ART. 41 DIN CONVENȚIE
36.  Art. 41 din Convenție prevede:
„Dacă Curtea declară că a avut loc o încălcare a Convenției sau a protocoalelor sale și dacă dreptul intern al înaltei părți contractante nu permite decât o înlăturare incompletă a consecințelor acestei încălcări, Curtea acordă părții lezate, dacă este cazul, o reparație echitabilă.”
Prejudiciu
37.  Reclamantul a solicitat 20 000 de euro (EUR) cu titlu de despăgubire pentru prejudiciul moral.
38.  Guvernul a contestat această sumă ca fiind nejustificată.
39.  Având în vedere documentele de care dispune, Curtea consideră că încălcarea art. 3 din Convenție sub aspect procedural i-a cauzat reclamantului un prejudiciu moral substanțial, constând în suferință și frustrare. Pronunțându-se în echitate, Curtea acordă reclamantului suma de 12 500 EUR, plus orice sumă ce poate fi datorată cu titlu de impozit.
Cheltuieli de judecată
40.  Reclamantul nu a formulat nicio pretenție în această privință. În consecință, Curtea nu acordă nicio sumă.
PENTRU ACESTE MOTIVE, CURTEA, ÎN UNANIMITATE,
Declară cererea admisibilă;
Hotărăște că a fost încălcat art. 3 din Convenție sub aspect procedural;
Hotărăște
că statul pârât trebuie să plătească reclamantului, în termen de trei luni de la data rămânerii definitive a hotărârii, în conformitate cu art. 44 § 2 din Convenție, suma de 12 500 EUR (douăsprezece mii cinci sute euro), care trebuie convertită în moneda națională a statului pârât la rata de schimb aplicabilă la data plății, pentru prejudiciul moral, plus orice sumă ce poate fi datorată cu titlu de impozit;
că, de la expirarea termenului menționat și până la efectuarea plății, această sumă trebuie majorată cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade, majorată cu trei puncte procentuale;
Respinge cererea de acordare a unei reparații echitabile pentru celelalte capete de cerere.
Redactată în limba engleză, apoi comunicată în scris, la 16 septembrie 2025, în temeiul art. 77 § 2 și § 3 din Regulamentul Curții.

	Simeon Petrovski	Lado Chanturia
	Grefier adjunct	Președinte

